
OSNUTEK ZAKONODAJNE RESOLUCIJE EVROPSKEGA PARLAMENTA
o predlogu sklepa Sveta o sklenitvi Sporazuma med Evropsko unijo na eni strani in Republiko Armenijo na drugi strani o sodelovanju med Agencijo Evropske unije za pravosodno sodelovanje v kazenskih zadevah (Eurojust) in organi Republike Armenije, pristojnimi za pravosodno sodelovanje v kazenskih zadevah
(COM(2023)0705 – C9‑xxxx/2023 – 2023/0400(NLE))
(Odobritev)
Evropski parlament,
–	ob upoštevanju predloga sklepa Sveta (COM(2023)0705),
–	ob upoštevanju osnutka sporazuma med Evropsko unijo na eni strani in Republiko Armenijo na drugi strani o sodelovanju med Agencijo Evropske unije za pravosodno sodelovanje v kazenskih zadevah (Eurojust) in organi Republike Armenije, pristojnimi za pravosodno sodelovanje v kazenskih zadevah (xxxx/2023),
–	ob upoštevanju zahteve za odobritev, ki jo je Svet podal v skladu s členom 16(2), členom 85 in točko (a)(v) drugega pododstavka člena 218(7) Pogodbe o delovanju Evropske unije (C9‑xxxx/2023),
–	ob upoštevanju člena 105(1) in (4) ter člena 114(7) Poslovnika,
–	ob upoštevanju priporočila Odbora za državljanske svoboščine, pravosodje in notranje zadeve (A9‑0000/2024),
1.	odobri sklenitev sporazuma;
2.	naroči svoji predsednici, naj stališče Parlamenta posreduje Svetu in Komisiji ter vladam in parlamentom držav članic in Republike Armenije.

Ta sporazum med Evropsko unijo in Republiko Armenijo je prvi mednarodni sporazum o sodelovanju med Agencijo Evropske unije za pravosodno sodelovanje v kazenskih zadevah (Eurojust) in pristojnimi organi v tretji državi, odkar se je 12. decembra 2019 začela uporabljati uredba o Eurojustu. Sporazumi o sodelovanju s tretjimi državami so bistveni za učinkovitost mednarodnega pravosodnega sodelovanja. 
S tem sporazumom se bo izboljšalo sodelovanje z armenskimi organi, ki sodelujejo pri preiskovanju in pregonu hudih kaznivih dejanj. 
Zlasti je pomembno, da je to mogoče le, če za sporazume veljajo strogi zaščitni ukrepi v zvezi z varstvom podatkov, zasebnostjo in temeljnimi pravicami. 
V primeru tega sporazuma je jasno, da so izpolnjeni vsi pogoji in vzpostavljeni potrebni zaščitni ukrepi. Ko bo ta sporazum začel veljati, se bodo ti vidiki stalno spremljali, morebitne kršitve sporazuma pa bi lahko sčasoma privedle do začasne prekinitve sodelovanja. Ta pomembni korak pri sodelovanju med Evropsko unijo in Republiko Armenijo pozdravljamo.

